98/646/EY: Neuvoston päätös, tehty 13 päivänä marraskuuta 1998, Euroopan unionista tehdyn sopimuksen J.4 artiklan 2 kohdan perusteella, Kosovon tilanteen seurannasta



Virallinen lehti nro L 308 , 18/11/1998 s. 0001 - 0002



NEUVOSTON PÄÄTÖS, tehty 13 päivänä marraskuuta 1998, Euroopan unionista tehdyn sopimuksen J.4 artiklan 2 kohdan perusteella, Kosovon tilanteen seurannasta (98/646/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.4 artiklan 2 kohdan, ottaa huomioon julistuksen N:o 30 Länsi-Euroopan unionista, joka on liitetty sopimusta hyväksyttäessä allekirjoitettuun päätösasiakirjaan, sekä katsoo, että neuvosto antoi 26 päivänä lokakuuta 1998 julkilausuman kokonaisvaltaisesta lähestymistavasta Kosovoon, jossa EU antaa täyden tukensa sopimuksille, jotka allekirjoitettiin Belgradissa 16 päivänä lokakuuta 1998 Jugoslavian liittotasavallan ja ETYJ:n välillä ja 15 päivänä lokakuuta 1998 Jugoslavian liittotasavallan ja NATOn välillä, sekä ETYJ:lle ja Kosovoon lähetettävälle tarkkailijaryhmälle ja jossa ilmoitetaan EU:n olevan valmis osallistumaan pakolaisille ja kotiseudultaan siirtymään joutuneille henkilöille annettavaan apuun, edellä kuvattu Euroopan unionin toiminta edellyttää tarkkoja tietoja Kosovon tilanteesta; tällaisen tiedon saantia edistäisi satelliittikuvia tulkitsemalla saatu informaatio, Länsi-Euroopan unionin (WEU) satelliittikeskuksen tehtäviin kuuluu muun muassa "satelliittikuvia tulkitsemalla saadun informaation" toimittaminen yleisen turvavalvonnan, erityisesti WEU:n kannalta tärkeiden alueiden turvavalvonnan yhteydessä neuvoston antaman valtuutuksen pohjalta sekä sopimusten noudattamisen valvonnan tukemiseksi, ja Euroopan unionin olisi näin ollen käytettävä WEU:n apua, ON TEHNYT TÄMÄN PÄÄTÖKSEN: 1 artikla Euroopan unioni pyytää WEU:ta toimittamaan WEU:n satelliittikeskuksen käytettäviksi antamat asiaankuuluvat tiedot - Jugoslavian liittotasavallan ja ETYJ:n välillä 16 päivänä lokakuuta 1998 sekä Jugoslavian liittotasavallan ja NATOn välillä 15 päivänä lokakuuta 1998 Belgradissa allekirjoitettujen sopimusten täytäntöönpanosta ja - pakolaisten ja kotiseudultaan siirtymään joutuneiden henkilöiden tilanteesta ja siihen liittyvästä infrastruktuurista, jotta Euroopan unioni osallistuisi ETYJ:n lähettämän Kosovon tarkkailijaryhmän tehtävän onnistumisen kannalta tärkeään seurantaan. 2 artikla Tämä päätös ilmoitetaan WEU:lle Euroopan unionin asiakirjojen toimittamisesta WEU:lle 14 päivänä toukokuuta 1996 annettujen neuvoston päätelmien mukaisesti. 3 artikla Tämä päätös tulee voimaan päivänä, jona se tehdään. 4 artikla Tämä päätös julkaistaan virallisessa lehdessä. Tehty Brysselissä 13 päivänä marraskuuta 1998. Neuvoston puolesta J. FARNLEITNER Puheenjohtaja Tanskan edustajien lausuma Edinburghissa 11. ja 12. joulukuuta 1992 kokoontuneen Eurooppa-neuvoston päätöksen C jakson mukaisesti Tanska ei osallistu sellaisten unionin päätösten ja toimien laatimiseen ja täytäntöönpanoon, joilla on merkitystä puolustuksen alalla. Tanskan hallitus on päättänyt, että Tanska ei osallistu Kosovon tilanteen seurannasta J.4 artiklan 2 kohdan perusteella tehtävään neuvoston päätökseen. Edinburghin päätöksen mukaisesti Tanska ei estä jäsenvaltioita kehittämästä kiinteämpää yhteistyötä tällä alalla. Näin ollen edellä mainittu kanta ei estä neuvoston päätöksen tekemistä.